
Ky punim synon të analizojë ndikimin e kredive individuale - konsumuese në jetën ekonomike dhe sociale të qytetarëve në Kosovë. Në ekonomitë në zhvillim e sipër ku numër i të papunësuarave është i lartë, ndërsa të hyrat në përgjithësi janë jo të mëdha, kreditë në përgjithësi, por me theks të veçantë, kreditë konsumuese kanë luajtur rol mjaft të rëndësishëm në përmbushjen e nevojave të përditshme të individëve dhe familjeve. Gjithsesi, në ciklin kreditor, nga marrja e kredisë dhe deri tek mbulimi i obligimeve në tërësi, kërkohet edukim dhe njohuri financiare për menaxhim të mirëfilltë dhe në mungesë të tyre, dhe vjen deri tek ekspozimi ndaj rreziqeve si vështirësi të menaxhimit të financave apo buxhetit, që padyshim reflektohet në jetesën dhe mirëqenien individuale apo të familjeve.
Përmes shqyrtimit të literaturës ekonomike dhe sociologjike si dhe bazuar në të dhënat
dhe analizat statistikore të rregullatorit - Bankës Qendrore të Kosovës (BQK-së) dhe institucioneve të tjera relevante, punimi pasqyron rolin që kanë institucionet financiare, bankat dhe mikrofinancat në mbështetjen dhe edukimin financiar të qytetarëve. Në mënyrë të veçantë, trajtohen çështjet si edukimi financiar i qytetarëve (pa dallim moshe apo edukimi), politikat dhe normat e interesit, kushtet e kontratave të kreditimit, si dhe ndikimi në grupet e ndryshme.
Punimi po ashtu, ofron informacion lidhur me praktikat ndërkombëtare si dhe promovon rolin e edukimit financiar në kredidhënien dhe kredi marren e suksesshme. Nga gjetjet, kuptojmë se në mungesë të edukimit të qytetarëve në njërën anë dhe transparencës së institucioneve financiare në anën tjetër, kreditë konsumuese shpesh janë faktor i vështirësive financiare që manifestohen edhe në shëndetin mental të qytetarëve, deri tek problemet familjare nga pamundësia e përballimit të obligimeve.


Fjalët kyçe: Kreditë konsumuese, Mirëqenia ekonomike, Edukimi financiar, Rreziku financiar, Politikat e kreditimit, Përdorimi i kredive, Vendimmarrja financiare

This thesis aims to analyse the impact of individual consumer loans on the economic and social life of citizens in Kosovo. In developing economies where the unemployment rate is high and overall incomes are relatively low, loans in general and consumer loans in particular have played a crucial role in meeting the daily needs of individuals and families. However, throughout the credit cycle, from obtaining a loan to fully meeting repayment obligations, financial education and knowledge are required for proper management. In their absence, individuals become exposed to risks such as difficulties in managing personal finances or budgets, which undoubtedly affect the living standards and well-being of individuals and families.
Through a review of economic and sociological literature, as well as based on data and statistical analyses from the Central Bank of Kosovo (CBK) and other relevant institutions, the thesis reflects the role of financial institutions, banks, and microfinance institutions in supporting and financially educating citizens. In particular, it addresses issues such as citizens’ financial education (regardless of age or educational background), interest rate policies, loan contract terms, and the impact on different social groups.
It also provides information on international practices and promotes the role of financial education in successful lending and borrowing. The findings indicate that, in the absence of financial education on the one hand and transparency from financial institutions on the other, consumer loans often become a factor contributing to financial difficulties, which manifest in citizens’ mental health and extend to family problems due to the inability to meet financial obligations.

I. HYRJE

Kreditë konsumuese kanë zënë vend mjaft të rëndësishëm në jetën financiare të individëve, duke qenë mbështetja kryesore e financimit të nevojave individuale, rinovimit dhe blerjes së orendive shtëpiake, financimit të edukimit, përmbushjes së nevojave mjekësore dhe deri tek financimi i pushimeve. Në këtë mënyrë, këto kredi janë bërë mbështetje parësore e financimit të nevojave të përditshme dhe përmirësimit të jetesës së qytetarëve. Mirëpo, përveç mbështetjes, kreditë konsumuese po ashtu mbartin edhe rreziqe si vështirësi në jetesë normale si pasojë e reduktimit të të hyrave si dhe pamundësisë së përmbushjes së obligimeve në kohë që shpijnë deri tek problemet e ndryshme.
Në Kosovë, zhvillimi i sistemit financiar dhe ndjekja e trendëve të digjitalizimit, ka ndikuar dukshëm në rritjen e numrit të këtyre kredive duke e lehtësuar qasjen deri tek aplikimi dhe marrja e një kredie të tillë. Fushatat konkurruese, mundësitë digjitale – aplikimet online dhe thjeshtësimi i procedurave i ka mundësuar qytetarëve që të zgjedhin kredinë konsumuese për nevojat e tyre personale. Sipas statistikave të Bankës Qendrore të Kosovës, kreditë konsumuese përfaqësojnë përqindje të konsiderueshme të portofolit të kredive në vend. Ky trend pritet që të rritet edhe më tej në vitet e ardhshme. 
Vështirësitë që ndërlidhen me kreditë konsumuese nuk janë vetëm ato të mbingarkesës me obligime, por në thelb kanë mungesën e edukimit financiar të popullit – qytetarëve. Synimi i punimit do të shtrihet kryesisht në krahasimin e ekonomisë vendore me atë ndërkombëtare në aspektin e kredidhënies konsumuese, volumit të këtyre kredive – arsyet e përzgjedhjes së këtyre kredive në krahasim me produktet e tjera kreditore, ndikimi i tyre në jetesën e qytetarëve (ndikimi afatshkurtër dhe afatgjatë), sfidat që përballen kredimarrësit, roli i institucioneve financiare si dhe niveli i edukimit financiar të qytetarëve. 
Një faktor vendimtar që ndikon në mënyrën se si qytetarët përballen me këto sfida është niveli i edukimit financiar. Mungesa e njohurive mbi menaxhimin e obligimeve, kuptimin e kushteve të kontratave dhe vlerësimin e rrezikut shpesh bën që huamarrësit të ekspozohen ndaj pasojave negative.
Përmes kombinimit të të dhënave statistikore, hulumtimit me qytetarët dhe analizimit të literaturave, punimi do të pasqyrojë raportin e institucioneve financiare dhe qytetarëve në lidhje me përfitimet dhe rreziqet që mbartin kreditë konsumuese, si dhe të ofrojë rekomandime për përmirësimin e sistemit aktual të kreditimit në Kosovë.
II. METODOLOGJIA E KËRKIMIT
Metodologjia e këtij studimi bazohet në grumbullimin e të dhënave primare dhe sekondare. Të dhënat primare janë siguruar nëpërmjet pyetësorëve dhe intervistave, ndërsa të dhënat sekondare janë mbledhur nga literature shkencore, raportet e ndryshme dhe materialeve promovuese. 
Me qëllim të realizimit të një studim të qëndrueshëm dhe të besueshëm, ky punim është mbështetur në një qasje të kombinuar metodologjike, duke përfshirë metodën cilësore dhe sasiore. Kjo qasje është përzgjedhur për të siguruar një analizë dhe pasqyrë të detajuar dhe gjithëpërfshirëse gjithanshëm të produktit që është studiuar. Për më shumë, ky është studim empirik, me fokus në hulumtimin përshkrues dhe analitik. Synimi është të përshkruajë gjendjen aktuale të huamarrjes konsumuese në Kosovë, specifikisht kredisë konsumuese si dhe të analizojë ndikimet e saj në jetën e individëve dhe familjeve.

Metoda e mbledhjes së të dhënave
Të dhënat për këtë studim do të mblidhen përmes këtyre metodave:
· Anketa (pyetësor strukturor) – Pyetësori përmban pyetje të mbyllura dhe gjysmë të hapura, të cilat synojnë të zbulojnë ndikimin ekonomik dhe social të kredive konsumuese, sfidat në menaxhimin e obligimeve dhe rolin e edukimit financiar. Pyetësori është shpërndarë në formë elektronike te një mostër qytetarësh të Kosovës.
· Intervista gjysmë-strukturuara – Janë realizuar intervista me përfaqësues të institucioneve financiare (banka dhe mikrofinanca), si dhe me disa qytetarë të përzgjedhur për të pranuar mendime nga perspektiva dhe këndvështrime të ndryshme rreth përvojës së tyre me kreditë konsumuese.
· Analiza dokumentare – janë analizuar dhe shqyrtuar raporte nga Banka Qendrore e Kosovës (BQK), Agjencia e Statistikave të Kosovës, institucione të ndryshme si dhe organizata joqeveritare që merren me mbrojtjen e konsumatorit, si dhe studime dhe artikuj shkencorë mbi kreditë dhe edukimin financiar.

Popullsia dhe mostra

Mostër e hulumtimit në këtë pyetësor kanë qenë qytetarë të Kosovës nga rajone të ndryshme të vendit, të moshës madhore (18-65+).  Mostra përbëhet nga 200 respondentë të përzgjedhur në mënyrë rastësore, për të siguruar rezultate nga vende të ndryshme. Për intervistat, janë përzgjedhur 10 persona (qytetarë dhe profesionistë të fushës).

Instrumentet e kërkimit

· Pyetësorë: pyetësori ka përmbajtur pyetje rreth të dhënave demografike, përvoja me kredi, ndikimi social dhe ekonomik i kredive, roli i edukimit financiar, mbështetja institucionale si dhe vështirësitë apo sfidat e mundshme.
· Intervista fizike: intervista me pyetje të hapura që lejojnë përgjigje më të detajuara.
· Softuer për analizë statistikore: Excel për përpunimin e të dhënave sasiore.

Variabilet e studimit
Variabilet kryesore të studimit janë:
· Mirëqenia ekonomike – e matur përmes të ardhurave, shpenzimeve, kursimeve dhe stabilitetit financiar të familjes.
· Mirëqenia sociale – e matur përmes standardit të jetesës dhe ndikimit social të kredive.
· Edukimi financiar – njohuritë dhe aftësia e qytetarëve për të menaxhuar obligimet kreditore.
· Mbështetja institucionale – perceptimi i qytetarëve mbi rolin e institucioneve financiare dhe agjencive mbikëqyrëse.

Metoda e analizës së të dhënave

· Analiza sasiore: janë përpunuar të dhënat nga anketat duke përdorur statistika përshkruese (mesatarja, përqindja, shpërndarja) dhe korrelative, për të testuar hipotezat.
· Analiza cilësore: Intervistat janë realizuar përmes teknikave të kodimit tematik dhe interpretimit të përmbajtjes, për të identifikuar modelet dhe qëndrimet e përbashkëta.

Kufizimet e studimit

Ky studim mund të përballet me kufizime të tilla si:
· Përgjigje të paqarta apo jo të sinqerta nga respondentët,
· Mungesë e të dhënave të detajuara nga institucionet financiare,
· Vështirësi në përfaqësim të barabartë të mostrës - kampionit sipas rajoneve apo grupeve sociale.

III. KONKLUZIONET

Ky studim ka për qëllim të analizojë ndikimin e kredive konsumuese në jetën e qytetarëve në Kosovë, duke vlerësuar aspektet ekonomike dhe sociale të kësaj dukurie. Të dhënat e mbledhura nga 200 pjesëmarrës, së bashku me shqyrtimin e literaturës përkatëse, lejojnë nxjerrjen e disa përfundimeve kyçe. Rezultatet tregojnë se 63% e pjesëmarrësve kanë marrë të paktën një kredi, kryesisht personale konsumuese (46%), për përmbushjen e nevojave të përditshme. Ky orientim tregon që kreditë nuk shërbejnë vetëm për investime afatgjata, por shpesh përdoren për konsum afatshkurtër dhe përballimin e sfidave financiare të përditshme.
58% e pjesëmarrësve raportuan një ndikim pozitiv të kredive në përmirësimin e kushteve të jetesës dhe stabilitetin financiar të familjes, ndërsa 24% e konsiderojnë ndikimin neutral dhe 13% përjetuan efekt negativ. Kjo tregon se kreditë mund të përmirësojnë mirëqenien kur menaxhohen si duhet, por gjithashtu mund të sjellin sfida financiare në mungesë të planifikimit dhe edukimit. 
44% e pjesëmarrësve kanë nivel të ulët edukimi financiar dhe 24% mungesë njohurish. Ata që kanë marrë kredi raportuan vështirësi në menaxhim, duke përfshirë vonesa në pagesa dhe mungesë balancimi të buxhetit. 
Kjo mbështet hipotezën H2 dhe nënvizon rëndësinë e edukimit financiar për vendime të qëndrueshme. 
Po ashtu, 46% e kredive përdoren për konsum të përditshëm, ndërsa ndikimi pozitiv afatgjatë i tyre është i kufizuar. Shumë pjesëmarrës raportuan se përfitimi kryesor është momental, duke krijuar mundësinë e një cikli borxhi të vazhdueshëm, konfirmuar hipotezën H3.
Humbja e të ardhurave u përmend nga 29% e pjesëmarrësve, shpenzimet e paparashikueshme (rritja e interesit) nga 27%, dhe vështirësitë në menaxhimin e buxhetit nga 23%. 
Këto të dhëna tregojnë se ndikimi i kredive nuk është gjithmonë pozitiv dhe varet nga faktorë të jashtëm si të ardhurat dhe shpenzimet emergjente.
Pjesëmarrësit kërkojnë edukim financiar (32%) dhe lehtësim të kushteve të ristrukturimit të kredive (29%), si dhe këshillim dhe fushata edukative. Kjo nënvizon nevojën për përmirësim institucional për të mbështetur huamarrësit dhe për të minimizuar efektet negative të kredive.
Kreditë konsumuese mund të jenë një instrument i dobishëm për përmirësimin e kushteve të jetesës kur përdoren me njohuri dhe planifikim, por mund të sjellin pasoja negative në mungesë të edukimit financiar dhe mbështetjes institucionale.
Edukimi financiar është elementi vendimtar që ndikon në menaxhimin e kredive dhe shmang pasojat negative, prandaj rekomandohet fuqimisht integrimi i tij në politikat publike dhe praktikat institucionale. Rezultatet konfirmojnë hipotezat H1, H2 dhe H3.

